เซร์ฆิโอ เปเรซ (นักแข่งรถ)

บทความนี้เกี่ยวกับนักแข่งรถ สำหรับนักมวยสากลชาวเม็กซิโก ดูที่ เซร์ฆิโอ เปเรซ
| เซร์ฆิโอ เปเรซ |
| --- | --- |
เปเรซที่ออสเตรียนกรังด์ปรีซ์ 2019
เกิด: เซร์ฆิโอ มิเชล เปเรซ เมนโดซา  (1990-01-26) 26 มกราคม ค.ศ. 1990 (35 ปี) กัวดาลาฮารา ฮาลิสโก เม็กซิโก
คู่สมรส: กาโรลา มาร์ติเนซ (สมรส 2018)
บุตร: 4
ญาติ: อันโตนิโอ เปเรซ (พี่ชาย)

ฟอร์มูลาวันชิงแชมป์โลก
สัญชาติ:  เม็กซิโก
ช่วงปี: 2011-2024
ทีม: เซาเบอร์ แม็กลาเรน ฟอร์ซอินเดีย เรซซิงพอยต์ เรดบูลเรซซิง
หมายเลขรถ: 11
แข่ง: 285 (ออกตัว 281)
ชนะเลิศ: 0
ชนะ: 6
โพเดียม: 39
คะแนน: 1638
ตำแหน่งโพล: 3
ทำรอบได้เร็วที่สุด: 12
แข่งครั้งแรก: ออสเตรเลียนกรังด์ปรีซ์ 2011
ชนะครั้งแรก: ซากีร์กรังด์ปรีซ์ 2020
ชนะครั้งล่าสุด: อาเซอร์ไบจานกรังด์ฟรีซ์ 2023
แข่งครั้งล่าสุด: อาบูดาบีกรังด์ปรีซ์ 2024
อันดับในปี 2024: 8 (152 คะแนน)
 

รายการที่แล้ว
  2009–2010  2008–2010  2007–2008  2006–2007  2005–2006  2004 :   จีพี2 ซีรีส์  จีพี2 เอเชียซีรีส์  บริติชเอฟ3   เอ1 กรังด์ปรีซ์  ฟอร์มูลาบีเอ็มดับเบิลยู เอดีเอซี  สกิปบาร์เบอร์เนชันแนล 
ตำแหน่งแชมป์
2007: บริติชเอฟ 3 ระดับชาติ
 
เว็บไซต์: checoperez.com
ลายมือชื่อ

เซร์ฆิโอ มิเชล "เชโก" เปเรซ เมนโดซา (สเปน: Sergio Michel "Checo" Pérez Mendoza, เสียงอ่านภาษาสเปนแบบลาตินอเมริกา: [ˈseɾxjo ˈpeɾes]; เกิด 26 มกราคม ค.ศ. 1990) เป็นนักแข่งรถชาวเม็กซิโก เข้าแข่งขันในการแข่งขันฟอร์มูลาวัน ฤดูกาล 2024 ให้แก่เรดบูลเรซซิง เปเรซได้อันดับรองชนะเลิศในการชิงแชมป์โลกฟอร์มูลาวันประเภทนักขับของฤดูกาล 2023 กับเรดบูล และคว้าชัยชนะมาได้ 6 กรังด์ปรีซ์ตลอด 14 ฤดูกาลแข่งขัน
เปเรซเกิดและเติบโตที่เมืองกัวดาลาฮารา รัฐฮาลิสโก เขาเริ่มแข่งรถโกคาร์ตตั้งแต่อายุหกขวบ และเลื่อนขั้นสู่รายการแข่งขันฟอร์มูลาระดับรองใน ค.ศ. 2004 เปเรซคว้าแชมป์ครั้งแรกในรายการระดับชาติของบริติชฟอร์มูลา 3 อินเตอร์เนชันแนลซีรีส์ 2007 และเข้าแข่งขันต่อในรายการจีพี2 ซีรีส์ฤดูกาล 2009 จนได้อันดับรองชนะเลิศโดยเป็นรองเพียงปัสตอร์ มัลโดนาโด ในฤดูกาลถัดมากับแอดแดกซ์ เปเรซเข้าเป็นสมาชิกแฟร์รารีไดร์เวอร์อะแคเดมี ระหว่าง ค.ศ. 2010 ถึง 2012 โดยทำสัญญากับเซาเบอร์ในฤดูกาล 2011 คู่กับคามูอิ โคบายาชิ และเปิดตัวในการแข่งขันฟอร์มูลาวันที่ออสเตรเลียนกรังด์ปรีซ์ ซึ่งทั้งคู่ถูกตัดสิทธิ์จากปีกหลังที่ผิดกฎการแข่งขัน เปเรซทำผลงานได้ดีขึ้นให้แก่ทีมในฤดูกาล 2012 โดยคว้าโพเดียมแรกที่มาเลเซีย และได้อีกครั้งที่แคนาดาและอิตาลี จากความสำเร็จกับเซาเบอร์นี้ ทำให้เปเรซถูกอ้างถึงในชื่อ "เดอะเม็กซิกันวุนเดอร์คินด์" (อังกฤษ: The Mexican Wunderkind, แปลตรงตัว 'เจ้าหนูมหัศจรรย์แห่งเม็กซิโก') เปเรซย้ายเข้าสู่แม็กลาเรนในฤดูกาล 2013 แทนที่ลูวิส แฮมิลตัน และคู่กับเจนสัน บัตทัน แต่หลังจากฤดูกาลที่ไร้โพเดียมของแม็กลาเรน เปเรซได้ทำสัญญากับฟอร์ซอินเดียแทนในฤดูกาล 2014 เขาทำผลงานด้วยการคว้าห้าโพเดียมให้กับทีม ก่อนที่ทีมจะเปลี่ยนชื่อเป็นเรซซิงพอยต์ช่วงกลางฤดูกาล 2018
เปเรซได้อันดับสี่ในการชิงแชมป์โลกประเภทนักขับของฤดูกาล 2020 กับเรซซิงพอยต์ โดยคว้าชัยชนะแรกของเขาที่ซากีร์กรังด์ปรีซ์ แม้ว่าเขาจะอยู่อันดับสุดท้ายในรอบแรก หลังจากถูกแทนที่ด้วยเซบัสทีอัน เฟ็ทเทิล พร้อมกับทีมที่เปลี่ยนชื่อใหม่เป็นแอสตันมาร์ติน สำหรับฤดูกาล 2021 เปเรซได้ทำสัญญากับเรดบูล คู่กับมักซ์ แฟร์สตัปเปิน และคว้าชัยชนะแรกของเขาให้แก่ทีมที่อาเซอร์ไบจานกรังด์ปรีซ์ เปเรซคว้าชัยชนะเพิ่มเติมในฤดูกาล 2022 ที่โมนาโกและสิงค์โปร์กรังด์ปรีซ์ รวมถึงตำแหน่งโพลแรกของเขาที่ซาอุดีอาระเบีย ทำให้เขาจบฤดูกาลด้วยอันดับสาม และต่อมาเปเรซได้อันดับรองชนะเลิศโดยเป็นรองเพียงแฟร์สตัปเปินในการชิงแชมป์โลก ฤดูกาล 2023 หลังจากคว้าชัยชนะมาได้ที่ซาอุดีอาระเบียและอาเซอร์ไบจาน ผลงานของเปเรซในฤดูกาล 2024 นั้นไม่สามารถคว้าชัยชนะได้ เขาและเรดบูลจึงตกลงกันที่จะสิ้นสุดสัญญาของเขา
เปเรซมีผลงานชนะเลิศในการแข่งขัน 6 ครั้ง ได้ตำแหน่งโพล 3 ครั้ง ทำรอบได้เร็วที่สุด 12 ครั้ง และมีอันดับบนโพเดียม 39 ครั้งในการแข่งขันฟอร์มูลาวัน เขายังครองสถิติฟอร์มูลาวันสำหรับนักแข่งที่ออกตัวมากที่สุดก่อนรายการแข่งขันที่ชนะ (190 ครั้ง) และนักแข่งที่แข่งมากที่สุดก่อนได้ตำแหน่งโพล (219 ครั้ง)